CELEX: 32018D1222
Language: el
Date: 2018-09-05 00:00:00
Title: Απόφαση (ΕΕ) 2018/1222 της Επιτροπής, της 5ης Σεπτεμβρίου 2018, σχετικά με την προτεινόμενη πρωτοβουλία πολιτών με τίτλο «End the Cage Age» [κοινοποιηθείσα υπό τον αριθμό C(2018) 5829]

10.9.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 227/7
               
            
         ΑΠΌΦΑΣΗ (ΕΕ) 2018/1222 ΤΗΣ ΕΠΙΤΡΟΠΉΣ
         της 5ης Σεπτεμβρίου 2018
         σχετικά με την προτεινόμενη πρωτοβουλία πολιτών με τίτλο «End the Cage Age»
         
            
               [κοινοποιηθείσα υπό τον αριθμό C(2018) 5829]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 211/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, σχετικά με την πρωτοβουλία πολιτών (1), και ιδίως το άρθρο 4,
         Εκτιμώντας τα ακόλουθα:
         
                     (1)
                  
                  
                     Το αντικείμενο της προτεινόμενης πρωτοβουλίας πολιτών με τίτλο «End the Cage Age» αναφέρεται στα εξής: «Εκατοντάδες εκατομμύρια εκτρεφόμενα αγροτικά ζώα στην ΕΕ περνούν το μεγαλύτερο μέρος της ζωής τους σε κλουβιά και υποβάλλονται σε μεγάλη ταλαιπωρία. Καλούμε την Ευρωπαϊκή Επιτροπή να θέσει τέρμα σε αυτή την απάνθρωπη μεταχείριση των εκτρεφόμενων αγροτικών ζώων.
                  
               
                     (2)
                  
                  
                     Οι στόχοι της προτεινόμενης πρωτοβουλίας πολιτών αναφέρονται στα εξής: «Τα κλουβιά προκαλούν μεγάλη ταλαιπωρία σε τεράστιο αριθμό εκτρεφόμενων αγροτικών ζώων κάθε χρόνο. Επιβάλλουν στα ζώα οδυνηρές συνθήκες διαβίωσης, και δεν εξυπηρετούν κανέναν σκοπό, καθώς υπάρχουν βιώσιμα συστήματα χωρίς κλουβιά και με καλύτερη μεταχείριση των ζώων. Ως εκ τούτου, η Επιτροπή καλείται να προτείνει νομοθεσία που να απαγορεύει τη χρήση: κλουβιών για ωοπαραγωγούς όρνιθες, κουνέλια, πουλάδες, κρεατοπαραγωγικές όρνιθες αναπαραγωγής, ωοπαραγωγούς όρνιθες αναπαραγωγής, ορτύκια, πάπιες και χήνες· κλουβιών τοκετού για χοιρομητέρες· χώρων σταυλισμού χοιρομητέρων, όπου αυτοί δεν έχουν ήδη απαγορευθεί· ατομικών κελιών εκτροφής μοσχαριών, όπου αυτά δεν έχουν ήδη απαγορευθεί·»
                  
               
                     (3)
                  
                  
                     Η Συνθήκη για την Ευρωπαϊκή Ένωση (ΣΕΕ) ενισχύει την ιθαγένεια της Ένωσης και βελτιώνει περαιτέρω τη δημοκρατική λειτουργία της Ένωσης, προβλέποντας, μεταξύ άλλων, ότι κάθε πολίτης έχει το δικαίωμα να συμμετέχει στη δημοκρατική ζωή της Ένωσης μέσω της ευρωπαϊκής πρωτοβουλίας πολιτών.
                  
               
                     (4)
                  
                  
                     Για τον σκοπό αυτό, οι διαδικασίες και οι προϋποθέσεις που απαιτούνται για την πρωτοβουλία πολιτών θα πρέπει να είναι σαφείς, απλές, εύχρηστες και αναλογικές προς τον χαρακτήρα της πρωτοβουλίας πολιτών, ώστε να ενθαρρύνουν τη συμμετοχή των πολιτών και να καθιστούν την Ένωση περισσότερο προσιτή.
                  
               
                     (5)
                  
                  
                     Με σκοπό την εφαρμογή των Συνθηκών μπορεί να εκδίδεται νομική πράξη της Ένωσης για τις διατάξεις που είναι αναγκαίες για την επίτευξη των στόχων της κοινής γεωργικής πολιτικής, μεταξύ των οποίων η απαγόρευση της τοποθέτησης σε κλουβιά στο πλαίσιο της γεωργικής παραγωγής, με βάση το άρθρο 43 παράγραφος 2 της ΣΛΕΕ.
                  
               
                     (6)
                  
                  
                     Η προτεινόμενη πρωτοβουλία πολιτών, εφόσον έχει ως στόχο να προτείνει η Επιτροπή την έκδοση νομικής πράξης που θα καθορίζει απαγορεύσεις σχετικά με τη γεωργική παραγωγή, δεν βρίσκεται καταφανώς εκτός του πλαισίου των αρμοδιοτήτων της Επιτροπής να υποβάλλει πρόταση για την έκδοση νομικής πράξης της Ένωσης για την εφαρμογή των Συνθηκών σύμφωνα με το άρθρο 4 παράγραφος 2 στοιχείο β) του κανονισμού.
                  
               
                     (7)
                  
                  
                     Επιπλέον, η επιτροπή πολιτών έχει συγκροτηθεί και τα πρόσωπα επικοινωνίας έχουν ορισθεί σύμφωνα με το άρθρο 3 παράγραφος 2 του κανονισμού και η προτεινόμενη πρωτοβουλία πολιτών δεν είναι κατάφωρα καταχρηστική, επιπόλαια ή κακόβουλη και δεν αντίκειται προφανώς στις αξίες της Ένωσης όπως ορίζονται στο άρθρο 2 της ΣΕΕ.
                  
               
                     (8)
                  
                  
                     Επομένως, η προτεινόμενη πρωτοβουλία πολιτών με τίτλο «End the Cage Age» θα πρέπει να καταχωριστεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Με την παρούσα καταχωρίζεται η προτεινόμενη πρωτοβουλία πολιτών με τίτλο «End the Cage Age».
            
            
               2.   Μπορούν να συγκεντρωθούν δηλώσεις υποστήριξης της εν λόγω προτεινόμενης πρωτοβουλίας πολιτών, με βάση την παραδοχή ότι η εν λόγω πρωτοβουλία αποσκοπεί στην υποβολή προτάσεων της Επιτροπής για την έκδοση νομικής πράξης που θα καθορίζει απαγορεύσεις σχετικά με τη γεωργική παραγωγή.
            
         
         
            Άρθρο 2
            Η παρούσα απόφαση αρχίζει να ισχύει στις 11 Σεπτεμβρίου 2018.
         
         
            Άρθρο 3
            Η παρούσα απόφαση απευθύνεται στους διοργανωτές (μέλη της επιτροπής πολιτών) της προτεινόμενης πρωτοβουλίας πολιτών με τίτλο «End the Cage Age», τους οποίους εκπροσωπούν η κ. Léopoldine CHARBONNEAUX και η κ. Όλγα ΚΙΚΟΥ, που ενεργούν ως πρόσωπα επικοινωνίας.
         
         
            Βρυξέλλες, 5 Σεπτεμβρίου 2018.
            
               
                  Για την Επιτροπή
               
               Frans TIMMERMANS
               
                  Αντιπρόεδρος
               
            
         
         
            (1)  ΕΕ L 65 της 11.3.2011, σ. 1.